Kurzus kódja: FLN-350.34, FL-350.34	
Kurzus megnevezése: A természetes nyelv logikai modellezése	
Kurzus előadója: Mekis Péter tanársegéd	
Kurzus helye és ideje: i226, csütörtök 12:00-13:30	

Kurzus előfeltétele(i): FLN-105 (FL-215)	
A jegyszerzés módja(i):
Az órai munka és a házi feladatok alapján megajánlott jegy a vizsgaidőszak első hetében beszámolóval javítható.	
Követelmények:
Órai munka, házi feladatok elkészítése, félév végi beszámoló.	

Kurzus leírása, tematikája:
Richard Montague, a huszadik század egyik legnagyobb hatású nyelvfilozófusa szerint a logikában használt formalizált nyelvek és a természetes nyelvek között nincs lényegi különbség. Ez a provokatív tézis nemcsak annak a leibnizi-fregei hagyománynak mond ellent, amely szerint a természetes nyelvek tökéletlenek, és ezért – legalábbis az egzakt tudományok diskurzusában – formalizált nyelvekre cserélendők, hanem az ellentétes álláspontnak is, mely szerint a formalizált nyelvek képtelenek ellátni a természetes nyelvek alapvető funkcióit, hovatovább: legfeljebb metaforikus értelemben nevezhetők nyelveknek.
A Montague által hirdetett tézis sokat finomodott a formális jelentéselmélet – vagy más néven: formális szemantika – elmúlt évtizedekbeli történetében. A ma divatos felfogás szerint a formalizált nyelvek nem lehetnek egyenértékűek a természetes nyelvvel vagy annak valamely töredékével, hanem csupán egy-egy diskurzus néhány jellegzetes aspektusának modellezésére alkalmasak. S hogy melyek ezek az aspektusok és milyen jellegű formalizált nyelvekkel modellezhetők, arra nincsenek általános szabályok.
A félév során a természetes nyelvi diskurzusok modellezésének Montague által lefektetett alapelveivel ismerkedünk meg. Ha időnk engedi, kitekintünk a későbbi fejleményekre is.	

Kurzushoz tartozó kötelező irodalom:
-	Handoutok
-	Ruzsa Imre: Bevezetés a modern logikába. Osiris, 2000.	

Kurzushoz tartozó ajánlott irodalom:
-	D. Dowty - R. Wall - S. Peters: Introduction into Montague Semantics. Reidel, 1981.
-	B. Partee: “Montague Grammar”. In: J. van Benthem - A. ter Meulen (szerk.): Handbook of Logic and Language. Elsevier, 1997.
-	R. Thomason (szerk.): Formal Philosophy: Selected Papers of Richard Montague. Yale UP, 1974.
[A Logika Tanszéken fénymásolhatók.]